FI Euroopan unionin virallinen lehti C 260/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2014/C 260/13

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”Potjesvlees uit de Westhoek”

EY-N:o: BE-PGI-0005-01130 – 10.07.2013

SMM ( X ) SAN ( )

1. Nimi

”Potjesvlees uit de Westhoek”

2. Jäsenvaltio tai kolmas maa

Belgia

3. Maataloustuotteen tai elintarvikkeen kuvaus

3.1 Tuoteluokka

Luokka: 1.2 Lihatuotteet

3.2 Kuvaus 1 kohdassa nimetystä tuotteesta

Yleistä:

Potjesvlees uit de Westhoek on kevyesti hapan hyytelöity lihavalmiste, joka sisältää kolmenlaista vaaleaa lihaa: kanan-, vasikan- ja kaninlihaa. Vähintään 60 prosenttia valmisteesta on lihaa ja 40 prosenttia hyytelöä.

Ulkonäkö:

Väriltään vaalea hyytelö on läpinäkyvä ja sisältää sekä isoja että pieniä palasia keitettyä vaaleaa lihaa, jonka joukossa voi olla myös luuta. Lihan väri voi vaihdella hyvin valkoisesta harmaanvalkoiseen. Lisukkeena voi olla sitruunanviipaleita, minkä lisäksi hyytelössä voi olla sipulin-, porkkanan-, purjon- tai sellerinpalasia.

Aistinvaraiset ominaisuudet:

Potjesvlees uit de Westhoekissa on hallitsevana keitetyn vaalean lihan ja sen lihaliemen maku. Hyytelön maku on kevyesti hapan.

3.3 Raaka-aineet (ainoastaan jalostetut tuotteet)

Potjesvlees uit de Westhoek valmistetaan seuraavista raaka-aineista:

Liha:

— kananliha (enint. 70 %),

— kaninlihan (vähint. 15 %),

— vasikanliha (vähint. 15 %).

Hyytelö:

— vesi,

— happamat aineet: sitruuna ja/tai valkoviini ja/tai etikka,

— gelatiini: enintään 100 g per litra keittolientä,

— maustaminen: — vihannekset: lisätään sipulia, porkkanaa, purjoa ja selleriä, — mausteet: voidaan lisätä timjamia, laakerinlehteä, persiljaa, mausteneilikkaa, kardemummaa, korianteria ja currya, — pippuri ja/tai cayennepippuri, — suola.

Valmistukseen ei käytetä väri- tai säilöntäaineita.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Potjesvlees uit de Westhoekin valmistusvaiheet tapahtuvat yksilöidyllä maantieteellisellä alueella:

— lihaliemen valmistus,

— lihan keittäminen,

— hyytelön valmistus,

— viimeistely.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Etiketissä on oltava maininta ”Potjesvlees uit de Westhoek” ja EU:n tunnus.

4. Maantieteellisen alueen tarkka rajaus

Potjesvlees uit de Westhoekin valmistusalue ja siihen rajoittuvat rannikkokunnat Länsi-Flanderin läänissä Belgiassa. Alue käsittää seuraavat kunnat: Koksijde, Nieuwpoort, De Panne, Veurne, Alveringem, Diksmuide, Koekelare, Poperinge, Vleteren, Lo-Reninge, Houthulst, Kortemark, Heuvelland, Mesen, Ieper, Langemark-Poelkapelle, Staden, Hooglede, Zonnebeke ja Wervik.

5. Yhteys maantieteelliseen alkuperään

5.1 Maantieteellisen alueen erityisyys

Potjesvlees uit de Westhoek kytkeytyy erottamattomasti alueeseen. Sen perustana on paikallisten kotitalouksien resepti, joka juontaa juurensa hyvin vanhoihin hyytelöruokiin. Tietotaito on vuosisatojen ajan siirtynyt perheenemännältä seuraavalle sukupolvelle Westhoekissa, ja Potjesvlees uit de Westhoekista on tullut todellinen perinneruoka, jota tarjotaan paikallisissa tapahtumissa. Kanan-, kanin- ja vasikanlihan käyttö viittaa juhlaruokaan, jota tavallisella kansalla oli 1800-luvulla ja vielä toisen maailmansodan jälkeen varaa valmistaa vain pari kertaa vuodessa. Se soveltui erityisen hyvin kesän juhlaruoaksi, koska sitä voitiin valmistaa suurina määrinä etukäteen ja sen happamuus piti sen tuoreena ja helpotti sen säilymistä.

Paikalliset teurastajat omaksuivat reseptin toisen maailmansodan jälkeen ja toivat Potjesvlees uit de Westhoekin myymälöihinsä. Sitä kautta se kehittyi perinteisesti juhlaruoasta korkeatasoiseksi lihatiskien tuotteeksi, jota sai sekä voileipien täytteenä että sellaisenaan nautittavaksi kautta vuoden niin teurastajilta kuin lihakauppiailta.

Belgian rannikon tuntumassa sijaitseva Westhoek on tärkeä matkailualue, jolla on monia vahvoja gastronomisia perinteitä, kuten Potjesvlees uit de Westhoek.

5.2 Tuotteen erityisyys

Tämän vanhan paikallisen perinteen tuloksena on hyvin erityinen tuote, joka saa vaalean värinsä ja tuoreen makunsa käyttämällä

— vain vaaleaa lihaa (kanan-, kanin- ja vasikanlihaa),

— kirkasta, vaaleaa lihalientä hyytelön perustana,

— etikkaa tai sitruunaa valkoista väriä sekä makua varten.

Vaalean lihan, kevyen hyytelön ja happaman vivahteen yhdistelmä on ominainen yksilöidyllä maantieteellisellä alueella valmistetulle Potjesvlees uit de Westhoekille.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Yhteys maantieteelliseen alueeseen perustuu Potjesvlees uit de Westhoekin erityisominaisuuksiin, jotka ovat seurausta paikallisesta tietotaidosta. Potjesvlees uit de Westhoek ja sen maine kytkeytyvät olennaisesti alueeseen ja sen matkailuun.

Teoksessaan ”De Belgische keuken” (Belgialainen keittiö, 1995) Dirk De Prins ja Nest Mertens katsoivat Potjesvlees uit de Westhoekin perinteisen reseptin juontuvan Belgian siirtomaa-ajalta Espanjan alaisuudessa 1500-luvulla. Jokikalan valmistus nautittavaksi kylmänä ja happamana, mikä tunnetaan Valloniassa nimellä ”escavèches”, ja Potjesvlees uit de Westhoek viittaavat kumpikin läheiseen sukulaisuuteen espanjalaisen ”escabeche”-ruokaperinteen kanssa.

Perinteistä reseptiä ovat tehneet laajemmin tunnetuksi ammattilaiset. Potjesvlees uit de Westhoek on sitä kautta löytänyt tiensä messuilla järjestettäviin kilpailuihin, ja sen ovat palkinneet Slavakto Utrechtissa (1994) ja belgialainen Meat&Fresh Expo (2009).

Tuodakseen perinnetuotetta vieläkin tunnetummaksi paikalliset teurastajat päättivät perustaa yhdistyksen ”Orde van het Potjesvlees uit de Westhoek” ja hakea yhdessä Potjesvlees uit de Westhoekin tunnustamista perinteiseksi flaamilaiseksi alueelliseksi tuotteeksi. Tämä tunnustus myönnettiin syyskuussa 2008.

Vaikka Potjesvlees uit de Westhoekia valmistetaan pienessä mittakaavassa ja myydään pääasiassa paikallisesti, sen erikoisominaisuudet ja maine ovat tuoneet sille tärkeän gastronomisen aseman Westhoekin matkailualueella Länsi-Flanderissa. Flanderin matkailuviranomainen (Toerisme Vlaanderen) ja Länsi-Flanderin alueellinen matkailualan toimija Westtoer ovat tunnustaneet Potjesvlees uit de Westhoekin merkityksen:

— Toerisme Vlaanderen sisällytti Potjesvlees uit de Westhoekin Flanderin ravintolayhdistyksen (Tafelen in Vlaanderen) kautta toimintasuunnitelmaansa flaamilaisen ruoka-, juoma- ja ravintolakulttuurin edistämiseksi vuosina 2011, 2012 ja 2013.

— Matkailuesitteessä ”West-Vlaanderen voor Dummies” mainitaan Potjesvlees uit de Westhoek edustavana Westhoekin alueen tuotteena.

— Alueellisella verkkosivustolla www.streekproductenwestvlaanderen.be mainitaan kaikki Potjesvlees uit de Westhoekin valmistajat, ja tuote sisältyy sivuston kautta toimitettaviin lahjakoreihin.

Tuotteen maineesta ja merkityksestä matkailulle todistavat myös maininnat kansallisissa ja kansainvälisissä matkailuoppaissa. Se mainitaan esimerkiksi alueellisten ruokalajien ja tuotteiden kartalla Belgiaa ja Luxemburgia koskevassa Michelin-oppaassa vuodelta 1999, Belgian perinneruokien oppaassa ”Ippa’s streekgerechten Gids voor België” vuodelta 1995 ja De Rouckin vuonna 2008 julkaisemassa alueellisten ruokalajien oppaassa.

Tuote on esitelty 1970-luvulta alkaen useissa alan flaamilaisissa julkaisuissa, joista mainittakoon ”Vlaamse gerechten” (1975), ”De kleine Culinaire encyclopedie van Vlaanderen” (2009) ja hiljattainen ”De oude Belgen in de keuken” (2010).

Tuote on esitelty erilaisissa televisio-ohjelmissa kansallisilla televisiokanavilla: tunnettu flaamilainen TV-kokki Jeroen Meus otti sen suosittuun loppuillan ohjelmaan ”De laatste show” ja sitä on esitelty Westhoekia käsittelevissä matkailureportaaseissa.

Viittauksia Potjesvlees uit de Westhoekiin löytyy myös internetistä: uutissivustoilta, resepteistä, ruokalistoilta, messujen sivuilta jne.

Westhoek jakaa tuotteeseen liittyvän perinteen naapurialueensa Ranskan Flanderin kanssa (joka Ranskassa tunnetaan nimeltä Nord Pas-de-Calais), mutta ranskalainen ”pot’je vleesch” eroaa kuitenkin selvästi Westhoekin reseptistä. Ranskan Flanderissa tuotteeseen lisätään aina sianlihaa, ja siinä pyritään ruskeaan väriin muun muassa käyttämällä karamellisokeria.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (3))

http://lv.vlaanderen.be/nlapps/docs/default.asp?id=180&order

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.